再和公擇舅氏雜言
作者：黄庭堅
朝代：宋

paragraphs: 外家有金玉，我躬之道術。
有衣食我家之德心，使我蟬蛻俗學之市，烏哺仁人之林。
養生事親汔師古，炊玉爨桂能至今。
歲暮三十裘，食口三百指。
寒不緝江南之落毛，饑不拾狙公之橡子。
平生荆雞化黄鵠，今日江鷗作樊雉。
人言無忌似牢之，挽入書林覷文字。
更蒙著鞭翰墨場，贈研水蒼珪玉方。
蓬門繫馬晚色浄，茅簷垂虹秋氣凉。
湔拂垢面生寒光，漢隸書呂規其陽。
呂翁之冶與天通，不但澄埿燒鉛黄。
初疑蠻溪水中骨，不見鸜鵒目突兀。
但見受墨無聲松花發，頗似龍尾琢紫煙。
不見羅縠紋粼粼，但見含墨不泄如寒淵。
往在海瀕時，晨夕親几杖。
恪居有官次，遣吏問無恙。
撫摩寶泓置道山，鬰鬰秀氣似舅眉宇間。
其重可以回進躁之首，其溫可以解橫逆之顔。
烏虖端是萬乘器，紅絲潭石之際知才難。